เตือนประชาชนไม่ส่งต่อข้อมูลข่าวปลอม เกิดฝนตกหนักทั่วทุกภาคระหว่าง 10 -20 กุมภาพันธ์นี้
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง (ดีอีเอส) กล่าวว่า ตามที่มีการเผยแพร่ข้อมูลทางสื่อออนไลน์ ระบุว่า ระหว่างวันที่ 10-20 กุมภาพันธ์นี้ จะมีเกิดฝนตกหนักทุกภาคทั่วประเทศไทยนั้น  ศูนย์ต่อต้านข่าวปลอม ได้ตรวจสอบข้อเท็จจริงกับกรมอุตุนิยมวิทยา  พบว่าเป็นข่าวปลอม  พร้อมชี้แจงว่า การวิเคราะห์ข้อมูลผลการพยากรณ์ในช่วงดังกล่าว ทิศทางลมยังแปรปรวน เพราะเป็นช่วงที่กำลังเปลี่ยนถ่ายฤดูและลมที่พัดปกคลุมในระดับล่างจะเป็นลมตะวันออก บางวันลมจะเป็นลมทิศใต้และลมตะวันออกเฉียงใต้ พัดนำความชื้นจากอ่าวไทย ทำให้มีมีฝนฟ้าคะนองเพิ่มขึ้นบริเวณภาคอีสานตอนล่าง ภาคกลาง กรุงเทพมหานคร และปริมณฑล ภาคตะวันออก ปริมาณฝนเป็นฝนเล็กน้อยถึงปานกลาง ยกเว้นภาคใต้ ต้องเฝ้าระวังฝนเพิ่มขึ้น และมีฝนหนักได้บางแห่ง ขอให้ติดตามข่าวพยากรณ์อากาศอย่างใกล้ชิดในระยะนี้  ขอให้ประชาชนไม่หลงเชื่อข้อมูลดังกล่าวและขอความร่วมมือไม่ส่ง หรือแชร์ข้อมูลในสื่อสังคมออนไลน์ โดยสามารถตรวจสอบข้อมูลข่าวสารสภาพอากาศได้จากกรมอุตุนิยมวิทยา หรือติดต่อสายด่วน 1182 (ตลอด 24 ชั่วโมง)